วิตกเศรษฐกิจจีนชะลอตัวฉุดตลาดหุ้นยุโรปปิดร่วง
ตลาดหุ้นยุโรปปิดร่วงลงเมื่อคืนนี้ (28 ก.ย.) โดยได้รับแรงกดดันจากความวิตกกังวลเกี่ยวกับการชะลอตัวของเศรษฐกิจจีน หลังจากสำนักงานสถิติแห่งชาติของจีน (NBS) เปิดเผยว่า ผลกำไรของบริษัทอุตสาหกรรมรายใหญ่ของจีน ร่วงลงอย่างหนักในเดือนส.ค.
29 ก.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 2.2% ปิด (28 ก.ย.) ที่ 341.57 จุด, ดัชนี CAC-40 ตลาดหุ้นฝรั่งเศสปิดวันทำการล่าสุดที่ 4,357.05 จุด ลดลง 123.61 จุด หรือ -2.76%, ดัชนี DAX ตลาดหุ้นเยอรมันปิดวันทำการล่าสุดที่ 9,483.55 จุด ลดลง 204.98 จุด หรือ -2.12% และดัชนี FTSE 100 ตลาดหุ้นลอนดอนปิดวันทำการล่าสุดที่ 5,958.86 จุด ลดลง 150.15 จุด, -2.46%
ตลาดหุ้นยุโรปได้รับปัจจัยลบจากความวิตกกังวลเกี่ยวกับแนวโน้มเศรษฐกิจจีน หลังจากสำนักงานสถิติแห่งชาติของจีนรายงานเมื่อวานนี้ว่า ตัวเลขกำไรของบริษัทอุตสาหกรรมรายใหญ่ของจีน ลดลง 8.8% ในเดือนส.ค. เมื่อเทียบเป็นรายปี ซึ่งร่วงลงอย่างมากจากเดือนก.ค.ที่ปรับตัวลดลง 2.9% ส่วนในช่วง 8 เดือนแรกของปีนี้ ตัวเลขกำไรของบริษัทอุตสาหกรรม ลดลง 1.9% เทียบรายปี สู่ระดับ 3.77 ล้านล้านหยวน ซึ่งปรับตัวลงมากกว่าในช่วงเดือนม.ค.-ก.ค.ที่ลดลงเพียง 1%
ความวิตกกังวลเกี่ยวกับเศรษฐกิจจีนได้ฉุดหุ้นกลุ่มสินค้าโภคภัณฑ์ร่วงลง นำโดยหุ้นเกลนคอร์ที่ร่วงลงอย่างหนัก หุ้นกลุ่มรถยนต์ร่วงลง 3.6% เนื่องจากนักลงทุนยังคงวิตกกังวลเกี่ยวกับข่าวอื้อฉาวของโฟล์คสวาเกน โดยหุ้นโฟล์คสวาเกนร่วงลง 7.5% หุ้นพอร์ช ออโตโมบิล โฮลดิง ร่วงลง 6.9%
รายงานล่าสุดเกี่ยวกับโฟล์คสวาเกนระบุว่า สำนักงานอัยการประจำเมือง Braunschweig ของเยอรมนี ประกาศสอบสวนนายมาร์ติน วินเทอร์คอร์น อดีตประธานเจ้าหน้าที่บริหาร (CEO) ของบริษัทโฟล์คสวาเกน เอจี หลังมีการแจ้งดำเนินคดีอาญากรณีมีส่วนเกี่ยวข้องกับการโกงการตรวจสอบการปล่อยมลพิษจากรถยนต์ดีเซล